## El director general d’Esport assenyala que el “retorn de la Fórmula E representa la reconstrucció del Circuit”

*** Luis Cervera i el cofundador de la Fórmula E, Alberto Longo, han realçat la col·laboració del Circuit Ricardo Tormo i la Fórmula E
* El pilot PepeMartí s’estrena en la competició i les valencianes Nerea Martí i Marta García provaran al volant del Gen3 EVO d’Andretti i Lola, respectivament**

El Circuit Ricardo Tormo acull esta setmana els entrenaments oficials de pretemporada del Campionat Mundial ABB FIA Fórmula E, el campionat de monoplaces elèctrics que torna al traçat valencià al cap d’un any d’absència a causa de la dana del 29 d’octubre de 2024.

Amb motiu del retorn de la Fórmula E, el director general d’Esport de la Generalitat, Luis Cervera, i el cofundador de la Fórmula E, Alberto Longo, han expressat la seua satisfacció i han realçat la col·laboració i l’esforç conjunt realitzats durant l’últim any.

Cervera ha destacat la importància d’este retorn i ha volgut agrair la confiança del campionat i el seu compromís amb el Circuit. “Per a nosaltres és molt important el retorn de la Fórmula E al Circuit, per això vull agrair la fidelitat a Alberto i a tot el campionat. Tots ens han mostrat el seu suport i a tots els agraïm el seu retorn”, ha assenyalat el director general d’Esports de la Generalitat Valenciana que ha subratllat que “la Fórmula E va ser el primer esdeveniment que vam haver de cancel·lar amb motiu de les inundacions, el seu retorn és la representació de la reconstrucció de les instal·lacions del Circuit”.

“Just ara fa un any de la dana. Recorde les primeres imatges, els primers informes de danys… alguns dels qui es van vore obligats a dormir aquella nit ací eren treballadors de la Fórmula E. Les inundacions van destruir tres dels quatre accessos del Circuit i 170.000 metres quadrats d’aparcament. Ara, ja està tot recuperat. El Govern Valencià i el Circuit han treballat durant tot l’any perquè els esdeveniments que van haver de ser cancel·lats puguen tornar al cent per cent i puguen gaudir de les nostres instal·lacions i ho hem aconseguit”, ha comentat.

Per la seua banda, Longo ha subratllat el vincle especial que unix la Fórmula E amb el traçat valencià i ha destacat la importància de poder reprendre l’activitat en unes instal·lacions totalment recuperades.

“Tornar al Circuit és tornar a casa, esta és l’octava pretemporada que fem ací i ací també disputem la nostra primera carrera a Espanya. A més, sentim el Circuit com nostre perquè ací tenim la nostra seu logística. Tornem amb alegria de vore que a poc a poc s’està tornant a la normalitat”, ha apuntat el cofundador de la Fórmula E.

“Nosaltres aportem el nostre granet d’arena des del primer moment, fent donacions, col·laboracions, sobretot amb Solidaridad Sobre Ruedas. La Fórmula E està molt bolcada amb València”, ha agregat.

Els entrenaments oficials dels equips de l’ABB FIA Formula E han conclòs este dijous en el Circuit amb l’última sessió de tots els pilots inclosos el jove català Pepe Martí que s’estrena en l’equip oficial de Cupra.

En la jornada del divendres arribarà el torn del test de dones pilot. Les valencianes Nerea Martí i Marta García provaran als comandaments del Gen3 EVO d’Andretti i Lola respectivament.

Fecha: 30/10/2025